Author: Fidel

Sexu dotrina auzitan jarri duela eta, Bilboko Gotzaindegitik at 

ERREDAKZIOA - BILBO 
Aitor Urresti Deustuko eta San Inazioko Gazteen Pastoralen arduraduna kargugabetu egin du Bilboko Gotzaindegiak, Elizak duen sexu dotrina auzitan jarri izanagatik. Apezpikutzak jarritako salaketaren berri ez duela izan adierazi du Urrestik. «Afera honi buruz ezer gutxi jakin barik, ez dut nire burua defendatzerik izan», gaineratu du. Bilboko Gotzaindegiak, berriz, ez du inolako azalpenik eskaini nahi izan, jazotakoa «elizaren barneko kontu pribatua» dela eta. 
Joan den apirilaren 25ean Urkiolan izandako ospakizunean sexu askatasunaren alde irakurritako idatzia izan da Aitor Urrestiren kargugabetzearen arrazoia. Ricardo Blazquez Bilboko apezpikua buru zuen ekitaldian, Eliza Gara elkarteko kide batek Kristautasunaren eta Homosexualitatearen VI. Batzarrean burututako manifestua irakurri zuen. Kristau elkarte honek zera adierazi du: «Gay eta lesbianen eskubideen aldeko manifestua irakurtzeko baimena eman zigun Urrestik; baina ez genuen espero hainbesterako oihartzuna sortuko zuenik horrek».Aitor Urrestik Deustuko eta San Inazioko parrokietako gazteria katolizismoaren bidetik hezteko zuen hiru urteko kontratua baliogabetu zuen Gotzaindegiak. «Katoliko gehienak bezala, ni ere Elizaren sexu doktrinaren aurka nago», argitu du.